પોતાના આ શોખ વિશે માહિતી આપતાં કનકબહેન કહે છે, ‘મને પહેલેથી જ ડેકોરેશનનો બહુ શોખ. બાળકો નાનાં હતાં ત્યારે તેમને ઉછેરવામાં અને ઘરની જવાબદારીઓના કારણે સમય મળતો નહોતો, પરંતુ મારા શોખને જીવંત રાખવા હું બર્થ-ડે અથવા લગ્નપ્રસંગે જે ભેટ આપવાની હોય એના બૉક્સને ડેકોરેટ કરતી. મારી નણંદની દીકરીનાં લગ્ન સમયે તેના આણાનું ડેકોરેશન મેં કર્યું હતું. આણામાં મૂકવામાં આવેલી વસ્તુઓને મેં બહુ જ સુંદર રીતે શણગારી હતી અને એ જોઈને બધાએ મારાં ખૂબ વખાણ કર્યાં અને કહેવા લાગ્યા કે અમને પણ શીખવાડો. એ જ અરસામાં બાળકો મોટાં થઈ ગયાં અને હું થોડી ફ્રી થઈ એટલે મારા આ શોખને વ્યવસાય તરીકે અપનાવી લીધો.’